撚須寄傅子淵
作者：李之儀
朝代：宋

paragraphs: 一日幾回撚白鬚，我本于世非葭莩。
奈何寸沫長自濡，起倒不供須人扶。
眼前擾擾嘈笙竽，況于得失隨有無。
鼠壤狼籍多棄餘，史雲空悲釜生魚。
抓搔世垢清肌膚，愈下愈拙真挈壺。
愛極并愛屋上烏，古詩有之今輒如。
不願百尺騰龜趺，不願去爲在涇鳬。
只願卒歲眼長淤，百無所見常踟躕。
出門擿埴尋君居，萬里付於千里駒。